Chanelle Henning-moord: Eks-Olimpiese atleet in hof | Maroela Media
Ambrose Monye (links) en Preshan Singh na hulle verskyning in die Pretoria landdroshof. Foto: SAPA
Monye en Singh word aangekla van moord, sameswering tot moord en die onwettige besit van 'n vuurwapen en ammunisie. Monye is verlede week Dinsdag vrygespreek op aanklag van moord. Daar is bevind Monye het uit selfverdediging opgetree toe hy op 4 Julie 2009 Neville Olivier (48) doodgeslaan het tydens 'n padwoede voorval. Olivier en Monye se motors het glo mekaar se pad versper. Olivier en nog drie mans wat saam met hom in die motor was, het glo uitgeklim en na Monye se motor gestap. Olivier het Monye glo verskeie kere gestamp. Monye het hom glo teruggestamp waarna hy geval het en op die toneel dood is. Monye en Singh het intussen Donderdag in die hof aangevoer hulle is aangerand tydens hulle in hegtenisname en dat hulle toegang tot 'n dokter geweier is. Monye is glo betrokke by dwelmbedrywighede in Pretoria.
Dit het intussen aan die lig gekom dat nog 'n verdagte in verband met Henning se moord in hegtenis geneem is. Die polisie het Woensdag aangekondig dat vier verdagtes reeds in hegtenis geneem is waaronder 'n geskorste polisieman. Gerhardus du Plessis (34) het reeds Woensdag in die hof verskyn. Sy saak is uitgestel tot 23 November wanneer hy na verwagting saam met Monye en Singh in die hof sal verskyn. Volgens berigte is Du Plessis 'n dwelmverslaafde. Monye het Du Plessis glo beveel om die moord te pleeg terwyl Singh glo die wapen moes kry wat in die moord gebruik is. Die ander twee verdagtes sal na verwagting Vrydag in die hof verskyn. Die motief agter die moord is egter steeds onbekend aangesien geen band tussen Henning en die vyf verdagtes reeds aan die lig gebring is nie.